ຈຸດປະສົງຂອງກອງປະຊຸມຄັ້ງນີ້ເພື່ອເປັນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຜູ້ແທນແມ່ຍິງລາວທົ່ວປະເທດຄັ້ງທີ VIII ໃຫ້ສຳເລັດຕາມແຜນການທີ່ວາງໄວ້ ເຊິ່ງກອງປະຊຸມແມ່ນໄດ້ຄົ້ນຄວ້າປຶກສາຫາລື ແລະ ປະກອບຄຳຄິດເຫັນໃສ່ຮ່າງຂໍ້ຕົກລົງວ່າດ້ວຍໜ້າທີ່ສິດ ແລະ ແບບແຜນວິທີເຮັດວຽກຂອງຄະນະບໍລິຫານງານ ສສຍລ ສະໄໝທີ VIII, ຮ່າງຂໍ້ກຳນົດວ່າດ້ວຍການເຄື່ອນໄຫວຂອງສະຫະພັນແມ່ຍິງກະຊວງ-ອົງການ, ແຂວງ ແລະ ນະຄອນຫຼວງ, ຮ່າງແຜນດຳເນີນງານຂອງຄະນະບໍລິຫານງານ ສສຍລ ສະໄໝທີ VIII, ຮ່າງແນະນຳການຈັດຕັ້ງປະຕິບັດກົດລະບຽບສະຫະພັນແມ່ຍິງລາວສະໄໝທີ VIII, ການຈັດຕັ້ງປະຕິບັດວຽກງານ 3 ດີ, ແຜນຈຸດສຸມພັດທະນາແມ່ຍິງແຫ່ງຊາດ 5 ປີ ຄັ້ງທີ VIII ແລະ ໄດ້ຜ່ານມະຕິຕົກລົງວ່າດ້ວຍການຮັບຮອງຄະນະບໍລິຫານງານ ສສຍລ ສະໄໝທີ VIII.
ໃນຕອນທ້າຍກອງປະຊຸມປະທານໄດ້ມີຄຳເຫັນໂອ້ລົມເນັ້ນໜັກໃຫ້ຄະນະບໍລິຫານງານສູນກາງສະຫະພັນແມ່ຍິງລາວທຸກໆສະຫາຍຈົ່ງຕັ້ງໜ້າຈັດຕ້ັງຜັນຂະຫຍາຍມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ VIII ກໍຄືມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XI ຂອງພັກໃຫ້ປະສົບຜົນສຳເລັດ, ຍົກສູງສະຕິ, ສຶກສາອົບຮົມການເມືອງແນວຄິດເປັນປະຈຳ, ປັບປຸງການຈັດຕັ້ງສະຫະພັນແມ່ຍິງລາວ, ກໍ່ສ້າງພະນັກງານເພດຍິງ, ວຽກງານນະໂຍບາຍ ແລະ ຍ້ອງຍໍ, ວຽກງານປົກປ້ອງສິດຜົນປະໂຫຍດຂອງແມ່ຍິງ-ເດັກນ້ອຍ, ການສົ່ງເສີມຄວາມກ້າວໜ້າຂອງແມ່ຍິງ ແລະ ການປະຕິບັດຄວາມສະເໝີພາບລະຫວ່າງຍິງ-ຊາຍ, ວຽກງານພັດທະນາຊີວິດການເປັນຢູ່ເພື່ອແກ້ໄຂຄວາມທຸກຍາກໃຫ້ແກ່ ແມ່ຍິງ ແລະ ຄອບຄົວ, ການຈັດຕັ້ງປະຕິບັດຄໍາຂວັນ ແລະ ຂໍ້ແຂ່ງຂັນ 03 ດີຂອງສະຫະພັນແມ່ຍິງລາວ, ວຽກງານປຸກລະດົມແມ່ຍິງເຂົ້າ ຮ່ວມພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ, ວຽກງານພົວພັນແລະຮ່ວມມືກັບຕ່າງປະເທດ ແລະ ວຽກງານກວດກາເຊິ່ງເປັນວຽກຈຸດສຸມແຕ່ລະດ້ານ ທີ່ຈະໄດ້ພ້ອມກັນສູ້ຊົນຈັດຕັ້ງປະຕິບັດໃຫ້ປະກົດຜົນເປັນຈິງ.